Ontbinde lyk van vermiste vrou (31) in vlak graf gekry | Netwerk24
Deur Anena Burger 09 Julie 2020 12:42
Volgens kapt. Olebogeng Tawana, polisiewoordvoerder van die Noord-Kaap, is die vrou op 7 Junie as vermis aangegee, waarna die polisie dadelik met 'n soektog begin het.
Lede van die Roodepan-polisiekantoor in die Noord-Kaap het die erg ontbinde lyk van 'n vrou Donderdagoggend agter 'n sinkhuis in Ivory Park gevind. Foto: Verskaf
Tawana sê lede van die Roodepan-polisiekantoor het op die lyk afgekom nadat hulle inligting uit die gemeenskap ontvang het en hul ondersoek verskerp het.
Die lyk is agter 'n sinkhuis in Block A, Ivory Park, ontdek.
Geskokte inwoners het Donderdagoggend in 'n straat in Ivory Park in Kimberley saamgedrom toe lede van die polisie se forensiese eenheid die erg ontbinde lyk van 'n vrou in 'n vlak graf agter 'n sinkhuis ontdek het. Foto: Verskaf
Geskokte inwoners van Roodepan het by die toneel saamgedrom toe die polisie die vrou se lyk uit die vlak graf gehaal het.
'n 39-jarige man wat glo die vrou se vriend was, is Donderdagoggend in verband met die moord in hegtenis geneem.
Die vrou se identiteit kan eers bekend gemaak word nadat haar familie van haar dood in kennis gestel is.